છતાં એક વાત અહીં નોંધવી પડે તેમ છે, કે ઓસ્કરે નિષ્કપટ રીતે એ પૂરેપૂરી રકમ યહૂદી સમાજના પોતાના સંપર્કોને, તેમની વિવેકબુદ્ધિ પ્રમાણે વાપરવા આપી દીધી હતી! શ્રીમતી ડ્રેસનરની માફક મોરદેકાઈ વલ્કન નામના એક ઝવેરીનો પરિચય પણ હેર ઓસ્કર શિન્ડલર સાથે બહુ સમયસર થયો હતો. એ સમયે વર્ષના અંતે સ્પાઇરાની રાજદ્વારી યહૂદી પોલીસે ઝવેરીના ઘરમાં ધાડ પાડી હતી. યહૂદી પોલીસે તેને કહેલું કે ધરપકડથી એણે ગભરાવાની કોઈ જરૂર નથી, પરંતુ ભૂતકાળમાં ઝવેરી વલ્કનનું નામ પોલીસના ચોપડે નોંધાઈ ચૂક્યું હતું. એક વર્ષ પહેલાં કાળાબજારમાં રોકડ રકમ વેચવાના ગુના સબબ યહૂદી પોલીસે તેની ધરપકડ કરી હતી. રોકડ નિયંત્રણ કચેરીના એજન્ટ તરીકે કામ કરવાનો ઇનકાર કરવા બદલ એસએસ દ્વારા તેને માર પણ મારવામાં આવ્યો હતો, અને શ્રીમતી વલ્કને વસાહતની પોલીસની ઑફિસમાં જઈને સાર્જન્ટ બેકને મળીને પોતાના પતિને છોડાવવા માટે લાંચ આપવી પડી હતી.